amanoisuno/poetBack huggingface dataset:
大劍山 慕容佰才 
李勢非嵎虎，公孫是井蛙。聖朝無外戶，夷壤盡爲家。疊嶂寧須鏟，停鼖久廢撾。原鱗生駱谷，釣駟入彭衙。關失千年壯，方來萬里遐。商淵寧澒洞，使節偏谽谺。岑蔚誰驚鳥，豐茭自樂䴥。烽屯開雨雪，樵爨老烟霞。帝德朝宗地，仙游上漢槎。賞奇酬酒興，摛藻謝詩葩。階走楓林葉，窗催桕燭花。山亭無刻漏，隠几待鳴鴉。
元宵 彭永 
巴人最重上元時，老稚相携看點詩。行樂歸來天向曉，道傍聞得喚蠶絲。
句 楊粹 
擊甌樓在碧江隈，樓下江聲寂寞迴。
句  其一 姚彥遊 
見說巴南一小州，孤城寂寞字江頭。
句  其二 姚彥遊 
聞說巴南無一事，助人清思有江山。
句 鄭子信 
古人隨水去不返，此字與山留無窮。
透明巖壁安祿山題記 清遠居士 
妖胡作逆罪滔天，翠輦倉皇幸蜀川。千載業緣磨不盡，却來邀福向金仙。
仙馬洞 釋法顯 
汗血何時別大宛，一嘶洞府已千年。區區漢武求良藥，却是閑中駿骨仙。
繩金寺 黎良知 
懸崖結屋層層閣，眺遠開窗面面峰。雲起半天齊碧瓦，風生萬壑響長松。
句 黎良知 
見說老僧吟更苦，中宵得句喜撞鐘。
題東龕院 嚴庾 
晚西寒雨濕黄昏，愛睡山僧已閉門。獨自倚欄還獨笑，男兒心事與誰論。
句 樂詔 
夜深只見燈高下，春盡不知人往還。
開元寺留題  其一 無名氏 
雙松偃亞老龍起，喚得清風到別樓。尚憶曩年詩酒伴，幾回天際識歸舟。
開元寺留題  其二 無名氏 
臺閣相連駕遠空，亂山烟靄夕陽中。眼前風物初非舊，惟有清凉一寺同。
洋州思鄉 竇裕 
家依楚水岸，身寄洋州館。望月獨相思，塵襟淚痕滿。
句 宋中行 
路轉五盤知地遠，鋪名太薄見人情。
劍門關 曹宗旦 
鑿開千里地，通得一隅天。疊嶂連三峽，重門扼兩川。
句 季兌 
異事標仙女，靈蹤隠誌公。
壽客 關士容 
莫惜朝衣換酒錢，淵明邂逅此花仙。重陽滿滿杯中泛，一縷黄金是一年。
詩一首 李安期 
江左君臣筆力雄，一爲宮體便移風。始知姬旦無才思，祇把豳詩詠女功。
賦白鷺 李安期 
漁父家風不設罾，錦鱗爲飯水爲羹。銀袍祇當蓑衣著，自在江湖過一生。
德興邑廨石刻  其一 無名氏 
仕宦之身，天涯海畔。行商之身，南州北縣。不如田舍，長拘見面。門無官府，身即强健。麻麥遍地，豬羊滿圈。不知金貴，唯聞粟賤。夏新絹衣，秋新米飯。安穩眠睡，直千直萬。
德興邑廨石刻  其二 無名氏 
我田我地，我桑我梓。只知百里，不知千里。我饑有糧，我渴有水。百里之官，得人生死。孤兒寡婦，一張白紙。入著縣門，冤者有理。上官不嗔，民即歡欣。上官不富，民免辛苦。生我父母，養我明府。苗稼萋萋，曷東曷西。父母之鄉，天子馬蹄。
訪隠者 林昉 
曉入南山路，松風最好聽。候扉黄犬睡，尋食老鴉靈。童子炊方熟，先生醉未醒。借來一榻坐，看盡相牛經。
秋戍 林昉 
軍頭夜點名，新戍起秋程。月色黄弓甲，風沙黑渭城。斷笳清淚滿，落葉此生輕。努力供王事，歸來享太平。
老樹 林昉 
元是誰人種，枯殘此磵東。半身虛映水，一葉尚摇風。著雨禽初散，當暄蟻欲空。年時濃綠影，何處夕陽中。
同鄭魯望聽杜鵑 林昉 
每到桃花發，山鵑叫得頻。今年同聽處，吳下未歸人。客淚滴殘月，物情愁暮春。胥江有清水，聊與濯衣塵。
山中 林昉 
衡門客去懶冠巾，盡日看山自在身。飲澗猨來驚照影，泊枝禽起近衝人。黑雲欲雨易成晚，紅葉如花不當春。卻憶東門牽犬恨，當年何似布衣貧。
泊越浦 林昉 
老樹津亭纜客舟，芙蕖香歇蓼花抽。越山只作古時翠，胥水半隨人事流。別港雁聲天有月，斷橋漁火夜分秋。翻然自笑芒鞋脚，十載風波走幾州。
春歸 林昉 
南北春歸有許忙，一晴輕策度林塘。柳摇別岸東風瘦，花落斷橋流水香。老去客游空劍氣，日來心事只詩囊。幽情一點雲天遠，獨鳥無聲飛夕陽。
贈別 林昉 
傍橋買得小溪船，略舉離盃去意懸。一水夕陽紅蕩影，數峰晴樹碧生烟。秋聲不斷雲間雁，別恨空長柳外蟬。後夜他州看明月，定知相憶未成眠。
贈張高士 林昉 
短髮蓬蓬戴小冠，客來歡喜愛供看。鶴孫夜養翎猶濕，童子南歸語尚蠻。擊磬花邊禽醒悟，持經窗下竹平安。自言薄有耕桑地，無事干人不出山。
登龍山塔寺 林昉 
吳越夕陽多遠山，塔樓高處九秋寒。江豚吹浪腥風濕，野鳥行空翥雪乾。白日潮聲僧老盡，黄埃世路客游難。海門航散孤雲落，酒醒不堪深倚欄。
春曉 林昉 
薄衣初試曉寒輕，雲閣殘陰雨弄晴。落去好花微有恨，生來野草半無名。丹心愛國勞難破，白髮欺人鑷又生。瘦遶石欄三十匝，綠楊何處脆鶑聲。
題所寓壁 林昉 
鹿羣上遥岑，雲影抵蒼壁。無客來敲門，倚松讀周易。
南屏山畫猿 林昉 
古木懸藤臂半鈎，何年影落此山秋。三聲遠憶巴江月，夜半孤舟起客愁。
山中春曉 林昉 
婆餠焦啼曉戶開，冷東風裏惜殘梅。片雲祇傍簷頭宿，昨夜何山作雨來。
雨中過周氏山莊 林昉 
吠犬柴門扣未開，滿身風雨立蒼苔。翠禽一箇高枝上，啄得殘桃落地來。
送黄吟隠遊吳門 盛烈  西湖
寒江買櫂催遄征，何如緩泛六橋尋鷗盟。侯門懷刺謁掌儐，何如散策孤山探梅信。吟隱豫章之耳孫，調高琢句期顓門。西江不住來西湖，喚醒晚唐諸老魂。有時吐出驚人語，定須貴殺雒京楮。膾炙人口徒屬饜，還來隻字不堪煮。行吟荏苒歲欲暮，束裝又問吳中路。節翁舊有珠履緣，何況薦書袖無數。此行一句直萬錢，十句唾手腰可纏。歸來卸却揚州鶴，推敲調度權架閣。
湖天晚霞 盛烈 
鮫人織出綃五色，馮夷不敢閟深澤。闖得燭龍歸崦嵫，橫舒幾占半天碧。光絢列岑浮紫翠，琉璃倒蘸成琥珀。何當乘風掣下來，并州快剪隨意劃。製就詩囊百萬箇，分與江湖放吟客。
白髮 盛烈 
白髮非有種，如何忽自生。盡從方寸地，蒔此兩三莖。場屋債猶欠，山林計未成。頭顱知漸醜，羞向鏡中呈。
午窗即事 盛烈 
午困俄驚囀栗留，東風獨立思悠悠。蜂搜花醴勤王事，燕拓芹巢爲子謀。白髮愁邊添漸密，青春忙裏去如流。無言猛拍欄干曲，恰喜長鬚薦茗甌。
同黄吟隠湖上散步 盛烈 
暖翻鴨頂一川晴，喜共長堤緩轡行。落盡繁紅春結局，傳來太白酒尋盟。人于冷淡交偏好，句向蕭閑吟倍清。鵜鴂一聲林外喚，短篷歸带夕陽明。
觀下湖漁者 盛烈 
漁舠逗曉來相續，短笆亂割春塘淥。須留一半還詩翁，要看早晚鴛鴦浴。
玉閬風書院偶題  其一 盛烈 
塔倚翠微椽筆勁，湖吞碧落硯池寬。天然調度誰消得，不是吟家出手難。
玉閬風書院偶題  其二 盛烈 
歲事從他沸似糜，小窗挂起只看詩。不知那樹梅先謝，一片香飛入硯池。
堤上歸  其一 盛烈 
舟橫別港赴鷗約，人立斜陽等燕歸。心事一春拈不出，兩堤楊柳又綿飛。
堤上歸  其二 盛烈 
片雲篩雨過橫塘，襯斷蘋風作晚凉。意快短檠推不照，柳邊聽月對啼螿。
漁父詞 盛烈 
曉岸披風駕短篷，平蕪煙浪幾重重。鳴榔莫近荷花浦，鷗鷺早凉眠正濃。
春興 盛烈 
涇雲全放兩峰青，灣柳絲金照眼明。短棹又隨鷗鷺去，笙歌少處結春盟。
暮天即事 盛烈 
東寺鐘聯西寺鳴，前村樹末暝煙平。天涯倦翼歸無限，只有鴉飛自喚名。
幽庭 盛烈 
幽庭鳥蹴梅花片，䔩䔩因風摶復散。貪看立到晝陰移，滿地蒼苔遮一半。
朔風 盛烈 
小窗簾箔護重重，榾柮鑪心蛻骨紅。昨夜朔風能凜冽，冰花亦結硯池中。
晚步段橋 盛烈 
垂紅頂上快登臨，拍拍秋光滿袖襟。伎癢欲吟吟未穩，兩山鐘裏莫雲深。
野寺 李時可 
野寺不逢僧，修廊且緩行。竹藏雙鶴睡，風助一蟬鳴。坐石侵衣冷，臨風漱玉清。詠歸無限意，新月带星橫。
別余司法 李時可 
欲別愁如結，來時眉便開。相逢兩無事，且盡十分杯。明月今宵共，春風幾日回。梅花發牆角，此際望君來。
雪行 李時可 
天寒鴉欲棲，客路尚遲遲。泥滑蹇馿澀，風斜破帽欹。雲藏山斷絕，梅苦雪禁持。客裏愁無著，愁邊却有詩。
題方漕水閣 李時可 
三間水閣傍溪湄，曾倚欄干此賦詩。山色溪光還似舊，惜無詩思似當時。
舟中夜聞讀書 李時可 
臨谿一舍竹疎疎，舟過時聞夜讀書。姓字是誰何必問，定應不是俗人居。
六朝舊迹 李時可 
六朝更代幾興亡，滿地黄花只舊香。水鳥不知人事改，雙飛猶自戀寒塘。
杜鵑花 李時可 
杜鵑躑躅正開時，自是山家一段奇。莫據眼前看易厭，帝城只賣擔頭枝。
擬古 陳宗遠 
蠶絲圖利人，利成身已烹。蛛絲圖網物，網成身益傾。漢興弓犬棄，楚亂蕭艾生。禍福乃如此，吾道烏能亨。
有感 陳宗遠 
天地不磈立，人爲天地心。世無經濟學，何以任彌綸。沛興園綺隠，淵啟虬髯驚。漢唐造草昧，數子留其名。我非烟霞徒，息養離世氛。我非雲水客，眼空觀劫塵。有身必有用，用世非榮身。善性自孟子，惡性由荀卿。氣質誠有駁，良心乃其純。荀卿言治氣，孟子言養心。治如治稊稗，惡去善自生。養如養佳穀，善長惡亦亡。善善而惡惡，孟荀同臭馨。安用泥口耳，紛紛爭異名。寥寥數千載，塵迹汗簡青。麟死不可作，紀例存其文。世無公是非，安得真勸懲。西漢豈無人，氣節冰雪清。東漢豈無人，長厚性質淳。特立違時好，心事竟埋堙。紛紛瀾倒徒，空贏身後名。
有感 陳宗遠 
呢喃燕賀厦，嘹嚦鴻漸磐。戀主江南暖，來賓塞北寒。炎凉有變易，去就無留難。勿嫌烏鵲噪，朝朝止屋端。
異獸 陳宗遠 
甬東有異獸，俗名訛曰歆。其形類猴玃，或謂虎之精。逐人求口食，咿啞小兒聲。滿望乃謝去，不遂輒生嗔。利爪捥人目，烏喙啄其身。膏血盡且死，適意方欠伸。行道足一迹，深山晝掩門。衆疑心是獸，何乃面如人。不知椎剝吏，人面而獸心。
戲同舍與內競 陳宗遠 
龍泉函氣清，歐冶吐霞綺。干將墮龜文，莫邪潜漫理。藏鋒金匣夜光芒，銅花玉暈相磨砥。雄雌一落東與西，相從不隔千山水。憶妾與君差池飛，送君挾策游京畿。暮雲空碧雁度遠，畫梁寂寞燕來遲。但願月宮分彩色，豈恨霜閨弄落暉。君方倦羈旅，妾亦厭枌土。錦水鴛鴦巢漢林，綺翼飛翔交媚嫵。有時嬌妬不自持，佯嗔不肯舒眉宇。逢君貧困泣牛衣，舉案低蛾似頑魯。誰知志滿凌暴生，剛腸便不愛卿卿。望斷犢車揮麈急，飽負虎嵎攘臂輕。松柏故無情，凌霄植根蒂。柔蔓托高翹，歲寒忻附麗。何爲絲蘿親，反有榮悴異。昔日淚霑衣，長嗔失意同寒饑。今日衣擁淚，翻怨得意由輕肥。炎凉世態得失間，怨君却悔嗔君時。
夢遊月宮 陳宗遠 
蜿虹絳彩垂霄路，白波渺渺散寒露。橫空擲綺結飛梁，靉靆青雲匝風御。颺金排玉水晶宮，鸞佩霓襦笑相遇。兔停玉杵取玄霜，吳質無端强猜妬。窺見腰中三尺冰，便疑斫却婆娑樹。桂香廣陌不得留，灼灼修娥謾回顧。天孫飛梭織冰紈，帝子吹笙濕香霧。笑指瑶臺十二層，只怕結鄰未相許。瀲灧金樞煙水寒，會駕飛輪撇波去。
過橫遠途中 陳宗遠 
蠶桑事已過，耕稼老農勤。橋斷荒村雨，山埋半嶺雲。小松穿石出，野水落田分。茅店傾醨酒，相看亦論文。
病起 陳宗遠 
事業書千卷，生涯菊一籬。約居慳問卜，多病頗知醫。看鏡癯添骨，挼髭笑解頤。閉門方得趣，不誦北山移。
送洪宰西歸少歌漁春渡是日風雨 陳宗遠 
送客來孤店，疏軒竹數莖。歸帆出煙雨，群吏立沙汀。似我情何悄，如君事最榮。待無雲隔岸，須看遠山青。
寺深 陳宗遠 
寺深幽寂寂，四月似秋天。夜久聽山雨，晚來添石泉。斷巖風嘯木，疏竹鳥棲煙。鐘鼓林梢動，空堂已罷禪。
安仁樓間晚晴時送默齋伯回星江 陳宗遠 
已是悲秋客，那堪送遠人。亂山殘照慘，落葉晚風頻。去恨隨帆遠，回頭轉意親。明朝相憶處，鱗雁達情真。
呈豹林伯進齋表叔 陳宗遠 
曲逕禪房午，幽風動古林。泉聲落澗靜，磬韻隔雲深。空谷留禽語，青山洗客心。頓然忘俗想，來此不妨吟。
資政入村造壽器謾賦 陳宗遠 
功成身退從來少，綠野超然洗俗埃。閑出西疇營六檟，勝傳南極映三槐。迎門村婦携兒拜，遮道田翁带犬回。競喜鳴珂歸舊隠，爭如鷗鷺不相猜。
八月初五日有懷舊事 陳宗遠 
看來擾擾總何謀，且把行藏用酒酬。籬菊趁陰移別逕，江楓向晚落行舟。秋蟲在壁催人織，歸燕辭巢戀主愁。今日去年風物異，錢塘還在望山樓。
題蕭季賢雪澗軒 陳宗遠 
避喧寬結小茅廬，庭竹栽多引鳳棲。滿地松釵風嘯木，隔窗漁艇月涵溪。歸鴻目送雲間失，賀燕巢成棟外低。料想春殘曾有夢，謝家芳草綠將齊。
呈陳介叔 陳宗遠 
青帝東來駕綵韉，燒燈過後少晴天。逢春已辦穿花屐，阻雨先尋載酒船。但覺野雲生樹外，不知溪水漲灘前。落梅有恨香還濕，不得飛來傍舞筵。
春日書景 陳宗遠 
狼藉殘梅滿地香，遊蜂終日趁晴忙。芳堤細草鱗鱗綠，深院垂楊裊裊黄。暖霧未消山失木，春風無力曉侵裳。眼看景物關情甚，亟把詩吟送一觴。
冬晚 陳宗遠 
簷樂無風靜自鳴，開窗亦復使眸醒。投林倦鳥低翻翼，觸紙癡蠅細有聲。籬外半懸紅子落，牆間少見綠莎明。陽生陰後春來近，準擬新詩爲發萌。
因雨遣興 陳宗遠 
細雨冥冥風頓凄，微沾沙路不成泥。珠排簷網凝絲重，瓊積荷盤壓柄低。青草岸頭三月暮，黄梅葉外一山迷。小塘水滿魚過塹，隨浪流溝入古溪。
春雨遣興 陳宗遠 
靜看何物不關情，屋角青梅子已成。巢拂舊塵迎社燕，花移新樹欲流鶑。寒生簾幙深春雨，暖卜園林甚日晴。病起無聊休把酒，東君去住亦堪驚。
題汪表叔對袁府起借軒和韻 陳宗遠 
朱門虛老濟川材，鏡面芙蕖取次開。莫怪偷光鄰士壁，絕勝附火乞兒堆。拂塵尚欠千尋竹，極目何須百尺臺。魚鱉不知誰是主，也隨流水向東來。
傳聞八月十四日唱名 陳宗遠 
北斗三魁夜吐芒，競傳臚唱擢王揚。遥知天上輪光滿，先放人間桂籍芳。失笑月烏空繞匝，那知雲雁不成行。姮娥留取十分好，萬里清輝分外彰。
代壽 陳宗遠 
自上黄樞贊萬機，曾將謀略定邊陲。平淮便放裴公逸，去越猶嫌范相遲。瀲灧池塘蓮萬朵，嬋娟亭館竹千枝。居東賸有明農志，歸衮應賡七月詩。
代壽某帥二首  其一 陳宗遠 
當年禁履上星辰，便合登庸秉國鈞。蓋海旌幢紆出鎮，濟川舟楫已知津。但從渤澥清沂泗，肯把關河自越秦。醖釀早成六月雨，一朝翻手洗炎塵。
代壽某帥二首  其二 陳宗遠 
三年姬衮尚居東，官府清平冠六雄。仙洞蟠桃紅映日，山亭修竹綠梳風。已將儒雅安時俗，更即人和驗歲豐。儉幕棲身無以頌，元龜遊戲出蓮叢。
壽陳府博 陳宗遠 
三嶼縈紆秀且奇，苕華琢采妙工倕。高羅絳帳聲盈耳，戲著斑衣笑解頤。魚藻留連依水密，鳳筩準擬向陽吹。的知梅信傳東閣，先訪南宮第一枝。
代壽帥書三首  其一 陳宗遠 
欲看棠陰續世傳，重移星履下鄞川。風薰轅戟清官府，日暖瀛壺小洞天。塞外不傳青海箭，幕邊穩泛綠池蓮。箇中便是神仙境，何必崆峒訪偓佺。
代壽帥書三首  其二 陳宗遠 
勳業從來簡帝聰，東溟還復奏膚公。庭前修竹添新綠，洞裏蟠桃依舊紅。野渡橫舟人未老，大川作楫路將通。願觀整頓乾坤手，不負當年射六蓬。
代壽帥書三首  其三 陳宗遠 
笑談樽俎有餘歡，不獨民安吏亦安。競喜鯫生兼盛賜，那堪鶚表錄微官。投機已發千鈞弩，速化仍資九轉丹。青眼相逢尤異處，他年翹館舊門闌。
郊祀慶成詩 陳宗遠 
寶歷登三禩，觚壇類兩儀。居歆修大報，肇祀述前規。景迓初陽吉，齋嚴一月期。采章循節儉，緼豫屏紛離。輅象停方貢，兵驂却道馳。殊庭崇祝告，太室款靈娭。黄道晴曦麗，青郊湛露滋。龍常騰旎旖，蜺羽勝葳蕤。列戟森賓衛，嚴更警禁帷。蒼圓尊上帝，黄粹見方祇。馥郁陽宮燎，芬芳帝籍粢。非烟浮羽籥，叶氣冒尊彝。濟濟鏘圓玉，峨峨會采𤪌。雲裙紛下逮，月璧粲昭垂。合奏諧純繹，登歌美緝熙。貳觴勤竢獻，虛次迄親祠。翊翊靈施佑，禳禳嘏致祠。招摇回左翿，閶闔敞南離。侍仗朝紳擁，升樓禁蹕隨。臚驩皆岳抃，驛赦霈皇慈。都號登瑶冊，追思遺寶龜。燕謀端有自，鴻祉浩無私。肅穆東朝賀，登閎宣室釐。慶綿千歲統，歡奉萬年巵。盛事輝三古，龐恩被八維。至誠深可卜，滿假務深思。兢業傳家法，盈成保慶基。萬方嚴表正，九簣戒功虧。帝壽齊南極，邊塵靜北陲。具臣懷美報，成命繹周詩。
送友人 陳宗遠 
黄梅浦遠草萋萋，風細孤帆雨後低。漁笛一聲何處作，故山回首白雲迷。
憫農 陳宗遠 
條桑事了蒸麻急，刈麥人兼種稻歸。作苦那能衣食足，幾多遊冶厭輕肥。
謝石庵見示櫂歌歎時因以見意 陳宗遠 
蘆花裊裊西風急，獨立高樓聞雁聲。志士最傷秋夜月，江南塞北兩般明。
牽牛花 陳宗遠 
綠蔓如藤不用栽，淡青花遶竹籬開。披衣向曉還堪愛，忽見蜻蜓带露來。
舟行 陳宗遠 
鷗鷺灘頭帆卸雨，牛羊影外草生烟。漁人撒網潮平晚，柳岸維舟取次眠。
靈溪舟中風雨 陳宗遠 
斜風吹雨打篷窗，獨棹孤舟向曉江。沙岸竹洲烟漠漠，青山飛鷺一雙雙。
蕭季賢有齋名雪澗求鄙語置諸賢之後勉成四韻 陳宗遠 
一派流泉遶坐奇，紅塵不到客來稀。含烟竹塢朝常失，當戶松陰晚自移。想有寒猿當月嘯，應看孤鶴唳風歸。火雲六月流金石，絕景應須稱此時。
宿村 陳宗遠 
野畦新雨過，蛙雜水濺濺。風掃竹前地，月明柳外天。人過驚犬吠，婦績趁蠶眠。舍北數聲櫓，夜歸何處船。
出村有題 陳宗遠 
一片青莎沒古槎，滿彎流水浸瓊沙。早梅先點臘前蕊，敗菊尚開秋後花。落葉盡隨寒月少，好山還被曉雲遮。人生到處須回首，暗裏流年損鬢華。
遊招真觀 董杞 
溪旁老子宮，古松奮蒼鬣。修逕烟霏深，中巖祠像設。巖頭流雲漫，千丈藤蘿結。猿猱躍其間，手疑攀日月。巖下緩經行，人間諸想滅。文楸飛雹鏗，朱絃浮磬徹。此山宇宙初，誰擘坤軸裂。六丁曾一戲，萬古留洞穴。仙翁昔此棲，還丹成白雪。佩環昇倒景，遺臺猶岌嶪。菊秋風日佳，歸艎雙槳歇。便欲茆三間，於此謝塵劫。
水泛及門用老杜江漲韻 董杞 
雨聲喧晝夜，不斷洶簷流。籬落維孤艇，溪湖失舊洲。訪君無去路，狎我有來鷗。濤浪相欺得，衝門鼓白頭。
西園 董杞 
何處西園好，樓雄說媚川。村環春色水，樹带夕陽天。客促雲間棹，漁吹浦外煙。且來窮燕賞，著句剩流傳。
用洪憲韻自述 董杞 
壯志摩雲一劍閑，欲屠石堡斬樓蘭。功名努力車登坂，歲月驚心水下灘。小小茆茨漁子舍，星星鬢髪腐儒冠。高山流水無窮思，整頓瑶琴試一彈。